તુથુકુડીનું તેનું સૌથી જ્વલંત ઉદાહરણ છે. આ પ્લાન્ટ છેક ૯૦ના દાયકામાં ત્યાં સ્થાપાયો હતો અને ત્યારે પણ જાગૃત નાગરિકોએ તેનો વિરોધ કર્યો હતો. આ અંગે જે અહેવાલો ધીમે ધીમે બહાર આવી રહ્યા છે તેના પરથી સ્પષ્ટ થાય છે કે વેદાન્તાના આ કોપર પ્લાન્ટને ગુજરાત, ગોવા અને મહારાષ્ટ્ર એમ ત્રણ રાજ્ય સરકાર ફગાવી દઈ ચૂકી હતી તેમ છતાં તે સમયની તમિલનાડુ સરકારે મંજૂરી આપી હતી. સાંઠગાંઠ અને ભ્રષ્ટાચાર વિના આવું શક્ય જ નથી. પ્લાન્ટને મંજૂરી આપવામાં આવી ત્યારથી તેની સામે વિરોધ થઈ રહ્યો છે. પરંતુ કોઈએ વાત સાંભળી નહીં. આ વખતે પણ સ્થાનિક નાગરિકો છેલ્લા એક મહિનાથી પ્લાન્ટના વિરોધમાં પ્રદર્શન કરી રહ્યા હતા અને તે બંધ કરવાની માગણી કરી રહ્યા હતા પરંતુ સરકાર કે તંત્ર કોઈએ વાત સાંભળી નહીં.